als_Latn dik_Latn ron_Latn
Materiale të rralla nga filmi “Prita” i dhurohen Arkivit
Ngjarjet e filmit janë të vendosura në atmosferën e Luftës Nacional-Çlirimtare dhe paraqesin heroizmin e partizanëve shqiptarë gjatë muajve të fundit të pushtimit gjerman. Një njësit i vogël partizan është ngarkuar me detyrë për të ndaluar një autokolonë gjermane të trupave speciale. Sulo mitralieri i njësitit duhet të bllokojë forcat gjermane të përparojnë. Partizanja Shaniko vritet duke luftuar për të shkatërruar kolonën. Sulo për t’u hakmarrë për vdekjen e vajzës lufton për të asgjësuar autokolonën.
Regjisori Mit’hat Fagu i ka dhuruar dje Arkivit të Filmit materiale të rralla nga puna e vet kërkimore për realizimin e filmave të tij artistikë e dokumentare, bocete të afishes së filmit “Prita”, skica dhe zbërthime skenarësh nga detyrat e kursit për regjisor pranë institutit “VGIK” në Moskë dhe shumë materiale të tjera të vlefshme për studiuesit që plotësojnë profilin e Fagut si artist.
“Urojmë që edhe kineastë të tjerë të ndjekin këtë shembull për të dorëzuar pranë AQSHF-së arkivat e tyre personale për pasurimin e bibliotekës dhe fototekës dhe vënien në shërbim të studiuesve dhe publikut”, shënon Arkivi i Filmit.
Të pyetur nga “GSH”, punonjës të Arkivit bëjnë me dije se bëhet fjalë për “9 copë bocete unike e të punuara me dorë nga Kiço Krisiko, të afishes dhe fletëvolanteve të filmit ‘Prita’. Janë, një hyrje e çmuar në fondin e materialeve të shkruara në AQSHF”.
Arkivi shton se kuratorëve të katalogut ‘Arti dhe dizajni i afisheve të filmit shqiptar” Thomas Logoreci dhe Genti Gjikola, do t’u propozohet përfshirja e këtyre materialeve në botimin e dytë të katalogut, për të cilin janë duke punuar.
als_Latn als_Latn als_Latn als_Latn als_Latn als_Latn